b'\n_START_ARTICLE_\nWhat Makes You Beautiful\n_START_SECTION_\nKaligiran at Paglalabas\n_START_PARAGRAPH_\nMatapos mabuo at magtapos sa ikatlong puwesto sa ikapitong serye ng The X Factor noong 2010, pumirma ang One Direction sa Syco Music. Isinulat ang \xe2\x80\x9cWhat Makes You Beautiful\xe2\x80\x9d nina Rami Yacoub, Carl Falk at Savan Kotecha, at ipinrodyus nina Yacoub at Falk. Kinumpleto rin nina Yacoub at Falk ang paglalapat ng instrumento sa kanta. Hinawakan naman ni Serban Ghenea ang audio mixing, ni Tom Coyne ang audio mastering, at ni John Hanes ang mix engineering, kung saan si Phil Seaford naman ang nagsilbing katulong niya. Matapos irekord ang kanta sa Cosmos Studios at Kinglet Studios sa Estokolmo, Suwesya, nakaramdam ng gaan ng loob ang banda at masaya silang ilabas ang kanta bilang kanilang paunang isahang awit. Tinawag ng miyembrong si Liam Payne ang nasabing awit na \xe2\x80\x9cperpekto,\xe2\x80\x9d at ayon naman kay Harry Styles, \xe2\x80\x9cNung nirerekord naming ang kanta sa istudyo, alam na kaagad na gusto namin itong maging aming paunang isahang awit.\xe2\x80\x9d Sa pahayag ni Styles sa MTV News, \xe2\x80\x9cSa tingin ko para sa amin, gusto naming maglabas ng isang bagay na hindi naman cheesy pero nakatutuwa. Kahit papaano\xe2\x80\x99y kinakatawan kami nito; sa tingin ko\xe2\x80\x99y medyo natagalan din kaming hanapin ito pero sa tingin ko\xe2\x80\x99y nahanap na namin ang tamang kanta.\xe2\x80\x9d Dagdag ni Payne, \xe2\x80\x9cLagi naming ninanais [ang isahang awit] na maging isang bagay na hindi inaasahan ng mga tao mula sa amin, at nung marinig nga namin ito, kami rin mismo\xe2\x80\x99y hindi makapaniwala kaya saktong nagswak.\xe2\x80\x9d Unang pinatugtog ang \xe2\x80\x9cWhat Makes You Beautiful\xe2\x80\x9d sa BBC Radio 1 noong 10 Agosto 2011, at inilabas ng Syco Music sa Europa, Australya at New Zealand sa pamamagitan ng digital download noong 11 Setyembre 2011. Isang CD Single naman ang inilabas sa Nagkakaisang Kaharian noong 12 Setyembre 2011, at sinundan ito sa Australya noong ika-25\xc2\xa0ng Nobyembre at sa Alemanya naman noong ikalawa ng Disyembre, parehong taong 2011._NEWLINE_Para naman sa paglabas ng Up All Night sa Hilagang Amerika noong 13 Marso 2012, ginamit ng mga ehekutibo ng Columbia Records ang social media upang hulmahin ang kampanyang pangmerkado (marketing campaign) nito. Nagpasiya ang kasamang tagapangulo ng Columbia Records na si Steve Barnett at kanyang pangkat na baligtarin ang nakasanayang paraan ng paglalabas ng isahang awit sa radyo. Sa halip nagsagawa ang kompanya ng apat na buwang kampanyang pangmerkadong nakatuon sa pagbuo ng fanbase sa pamamagitan ng social media bago pa man ilabas o patugtugin ang isahang awit sa radyo. Sa kampanya sa social media, hinikayat ang mga tagahangang lumagda sa mga petisyon at sumali sa mga paligsahang pambidyo upang manalo ng isang konsiyerto sa kanilang bayan. Naging matagumpay ang kampanya dahil mula sa 40,000, umakyat sa 400,000 ang mga tagasunod ng pahina ng Facebook ng One Direction sa Estados Unidos. Bunga nito, nakapagbenta agad ang \xe2\x80\x9cWhat Makes You Beautiful\xe2\x80\x9d ng 131,000 kopya sa unang linggo nito, kahit hindi pa man ito napatutugtog sa radyo. Binaha ng tawag ang mga himpilan ng radyo mula sa mga tagahanga. Ayon kay Johnny Wright, na siyang namahala sa New Kids on the Block, Backstreet Boys, at \xe2\x80\x98N Sync, \xe2\x80\x9cNgayon, tumatawag sila sa mga estasyon ng radyo, at ang mga tao sa radyo\xe2\x80\x99y napapakamot-ulo habang sinasabing \xe2\x80\x9cWala pa kaming ganyang kanta rito.\xe2\x80\x9d Halos gaya ito ng pagbabalik ng The Beatles. Tinatawag ko itong sobrang publisidad (hype), pero positibo, dahil totoo ang lahat ng ito. Hindi ito gawa-gawa lang. Walang nagbayad para sa mga batang ito.\xe2\x80\x9d Inilabas ang single sa Kanada sa pamamagitan ng digital download noong 31 Enero 2012. Ang \xe2\x80\x9cWhat Makes You Beautiful\xe2\x80\x9d ay inilabas noong 14 Pebrero 2012 sa Estados Unidos at ipinasama ng Columbia Records sa listahan ng tugtugin ng mga radyong nagpapatugtog ng mga modernong kanta (contemporary hit radio) noong 28 Pebrero 2012.\n_START_SECTION_\nKomposisyon\n_START_PARAGRAPH_\nTumatakbo ang \xe2\x80\x9cWhat Makes You Beautiful\xe2\x80\x9d ng 3:18 (3 minuto at 18 segundo). Ayon sa sheet music na inilathala ng EMI Music Publishing, nakatakda ang \xe2\x80\x9cWhat Makes You Beautiful\xe2\x80\x9d sa common time na may tempo na 120 kumpas kada minuto. Nakasulat sa key ng E major, sinusunod nito ang chord progression na E\xe2\x80\x93A\xe2\x80\x93B, umaabot ang elementong pantinig (vocal element) nito mula sa notang B3 hanggang G\xe2\x99\xaf5. Ang \xe2\x80\x9cWhat Makes You Beautiful\xe2\x80\x9d ay isang awiting teen pop, pop rock, at power pop, na may impluwensiya ng electropop. Ikinumpara naman ni James C. McKinley Jr. ng The New York Times ang chord progression nito sa La Bamba. Ang pambukas na riff ng gitara ng kanta\xe2\x80\x99y maikukumpara sa isahang awit ng Grease na \xe2\x80\x9cSummer Nights.\xe2\x80\x9d Ang koro ng \xe2\x80\x9cWhat Makes You Beautiful\xe2\x80\x9d ay nakabatay sa gitara; inihalintulad ito ni Robert Copsey ng Digital Spy sa pinaghalong awitin ni Pink na \xe2\x80\x9cRaise Your Glass\xe2\x80\x9d at ng McFly na \xe2\x80\x9cAll About You.\xe2\x80\x9d Nagtataglay din ito ng instrumentong \xe2\x80\x9ckampanita\xe2\x80\x9d (cowbell), at nagtataglay ang middle eight nito ng bakas ng \xe2\x80\x9coh na na na.\xe2\x80\x9d\n_START_SECTION_\nPuna at Reaksiyon\n_START_PARAGRAPH_\nTumanggap ang kanta ng positibong puna mula sa mga kritiko sa pangkalahatan. Ginawaran ni Robert Copsey ng Digital Spy ang \xe2\x80\x9cWhat Makes You Beautiful\xe2\x80\x9d ng apat sa limang bituin; pinuri niya ang melodiya nito na nakatatawag-pansin at binuod ito bilang \xe2\x80\x9ckaibig-ibig, napakawalang-muwang at nagbabadyang maging dahilan ng pananabik sa pagitan ng mga magkakabarkada.\xe2\x80\x9d Tinawag naman ni Zachary Houle ng PopMatters ang awitin bilang isang \xe2\x80\x9cmagandang tugtog pansayaw na nakapagpapakilos at sigla.\xe2\x80\x9d Binigyang-papuri naman ni Ailbhe Malone ng NME ang dat\xc3\xadng ng kanta sa mga kabataang tagapakinig at maging ang chord progression nito sa pagiging \xe2\x80\x9csimple at sakto na puwedeng tugtugin ng akustikong gitara sa isang kasayahan sa bahay.\xe2\x80\x9d Tinawag naman ito ng Newsround na \xe2\x80\x9cNakatutuwa, masigla, at malakas ang dat\xc3\xadng.\xe2\x80\x9d Ayon naman kay Matthew Chisling ng AllMusic, ito ay isang \xe2\x80\x9cawiting mabula (effervescent) at sariwang pag-ibig ng kabataan,\xe2\x80\x9d at pinili ito bilang isa sa pinakamagagandang kanta sa Up All Night. Tinawag naman ni Sophie Goddard ng Cosmopolitan ang isahang awit bilang \xe2\x80\x9cdi-kapani-paniwalang may dat\xc3\xadng.\xe2\x80\x9d Binigyang-marka naman ni Jack Murray ng Student ang \xe2\x80\x9cWhat Makes You Beautiful\xe2\x80\x9d ng lima sa limang bituin at tinawag itong \xe2\x80\x9chindi lamang isa sa pinakamahusay na awiting pop ng taon sa ngayon, kundi maaaring maging ng kahit sino pang kalahok sa X Factor.\xe2\x80\x9d Pinapurihan naman ni Murray ang produksiyon sa pagsusulat at sa mga lente (para sa bidyo). Ginawaran naman ni Tanner Stransky ng Entertainment Weekly ang \xe2\x80\x9cWhat Makes You Beautiful\xe2\x80\x9d ng gradong B+ at tinawag ang awitin na \xe2\x80\x9cmababaw ngunit karapat-dapat sa paghanga (crushworthy)\xe2\x80\x9d at isinulat na ang kanta\xe2\x80\x99y nagpapakitang hindi pa namamatay ang konsepto ng mga boyband._NEWLINE_Inilarawan ito ni Jason Lipshutz ng Billboard bilang \xe2\x80\x9cang talagang usapan (real deal),\xe2\x80\x9d na tinukoy ang kanta bilang \xe2\x80\x9cpuwedeng patugtugin nang walang sawa\xe2\x80\x9d gaya ng \xe2\x80\x9cBye Bye Bye\xe2\x80\x9d ng \xe2\x80\x98N Sync. Opinyon ni Lipshutz na ang \xe2\x80\x9ccheeky electro-pop twist\xe2\x80\x9d nito ang pinakamahusay nitong katangian. Pagsusuri ni Stephanie Abrahams ng TIME, \xe2\x80\x9cBakas mula sa grupo ang katangian ng nagdaang mga boyband hinggil sa mga letrang makatawag-pansin sa nagsisimula pa lamang na pag-ibig\xc2\xa0\xe2\x80\x93 \xe2\x80\x9cThe way that you flip your hair gets me overwhelmed\xe2\x80\x9d (Nadadala ako sa paggalaw pa lamang ng iyong buhok)\xc2\xa0\xe2\x80\x93 isinasahimig nila ang kanilang kagyat na matagumpay na isahang awit\xc2\xa0\xe2\x80\x93 na kahit ang mga magulang ay mapag-iiwanan. Mas malayong klase iyon kaysa sa tipikal na mga linya ni Nicki Minaj.\xe2\x80\x9d Isinulat naman ng editor ng The Observer na si Kitty Empire sa isang pagtataya, \xe2\x80\x9cMaliban sa nakahihikayat nilang numero unong kantang \xe2\x80\x9cWhat Makes You Beautiful,\xe2\x80\x9d wala namang gaanong namumukod-tangi sa mga kanta nila.\xe2\x80\x9d Nanalo ang \xe2\x80\x9cWhat Makes You Beautiful\xe2\x80\x9d ng Gantimpalang BRIT para sa Pinakamahusay na Awiting Ingles sa Gantimpalang BRIT ng 2012 (2012 BRIT Awards), na naganap noong 21 Pebrero 2012. Nagwagi rin ang awitin ng Gantimpalang Teen Choice para sa Napiling Awit: Awit ng Pag-ibig sa Gantimpalang Teen Choice ng 2012 (Teen Choice Awards).\n_START_SECTION_\nKatayuan sa mga Talaan\n_START_PARAGRAPH_\nNagtala ng 5 milyong kopyang naibenta sa buong mundo, ang kanta ay kabilang sa mga pinakamabiling isahang awit sa lahat ng panahon. Nag-umpisa ang \xe2\x80\x9cWhat Makes You Beautiful\xe2\x80\x9d na numero uno sa Irish Singles Chart noong 15 Setyembre 2011; ang B-side nito na \xe2\x80\x9cNa Na Na\xe2\x80\x9d ay pumasok rin na pang-27. Ang isahang awit ay nanguna sa listahan sa loob ng apat na magkakasunod na linggo. Ang \xe2\x80\x9cWhat Makes You Beautiful\xe2\x80\x9d ay naging ikalabing-apat na pinakamabentang isahang awit ng 2011 sa Irish Singles Chart. Sa Nagkakaisang Kaharian naman, natanggap ng \xe2\x80\x9cWhat Makes You Beautiful\xe2\x80\x9d ang pinakamataas na bilang ng di-pa nailalabas (pre-order) na awit para sa isahang awit ng Sony Music Entertainment. Nakapagbenta ito ng 82,000 kopya sa unang dalawang araw nito, tal\xc3\xa1ng umakyat sa 100,000 sa ikatlong araw. Pumasok ito sa UK Singles Chart na numero uno noong 18 Setyembre 2011, kung saan naging 153,965 kopya naman noong linggong iyon ang naital\xc3\xa1\xc2\xa0\xe2\x80\x93 ang pinakamataas na bentahan sa UK sa unang linggo para sa anumang awitin ng 2011 noong panahong iyon. Nag-umpisa rin ang \xe2\x80\x9cWhat Makes You Beautiful\xe2\x80\x9d na numero uno sa Scottish Singles Chart. Ang \xe2\x80\x9cWhat Makes You Beautiful\xe2\x80\x9d ang ikadalawampung pinakamabentang isahang awit ng 2011, na nagtala ng 540,000. Ang isahang awit ay ang ika-92 pinakamabentang isahang awit ng ika-21 siglo sa Nagkakaisang Kaharian mula noong Mayo 2012. Mula ikawalo ng Disyembre 2012, nakapagbenta ang \xe2\x80\x9cWhat Makes You Beautiful\xe2\x80\x9d ng 781,000 kopya sa UK._NEWLINE_Sa Belhika, nag-umpisa ang kanta sa numero 44 sa parehong talaan ng Flemish Ultratop 50 at sa Wallonian Ultratip; narating nito ang rurok na numero 8 at 19 ayon sa pagkakasunud-sunod. Kung tutuusin ang buong dalawampu\xe2\x80\x99t dalawang lingo sa French Singles Chart, nag-umpisa itong numero 83 at narating ang rurok na numero 38. Sa Finland, nag-umpisa ang isahang awit at narating ang rurok na numero 20. Sa nangungunang 60 (Top 60) ng Swedish Sverigetopplistan, nag-umpisa ang isahang awit sa numero 49, narating ang rurok na numero 29, at nagtagal ng dalawampu\xe2\x80\x99t apat na linggo sa listahang iyon. Sinertipikahan itong platinum nang apat na beses ng Swedish Recording Industry Association (GLF), na nagtala ng bentang 80,000 kopya. Samantala, nag-umpisa naman ang \xe2\x80\x9cWhat Makes You Beautiful\xe2\x80\x9d sa numero 15 at narating ang rurok na numero 7 sa Australian Singles Chart. Nagtagal ang nasabing awit sa nangungunang dalawampu nang limang linggo sa Australian Singles Chart. Sinertipikahan naman itong platinum nang anim na beses ng Australian Recording Industry Association (ARIA), nagtala ng bentang 420,000 yunit. Lumitaw din ang \xe2\x80\x9cNa Na Na\xe2\x80\x9d sa Australian Singles Chart noong 28 Nobyembre 2011 sa numero 84. Sa New Zealand Singles Chart naman, pumasok ang awit sa numero 16, at narating ang rurok na ikalawang puwesto sa ikaapat at ikalimang linggo nito. Nagtagal ang awitin nang labing-isang linggo sa nangungunang sampu ng nasabing listahan. Nasertipikahan naman itong platinum nang dalawang beses ng Recording Industry Association of New Zealand (RIANZ), na nagtala ng bentang 30,000 yunit._NEWLINE_Nag-umpisa ang isahang awit sa Canadian Hot 100 sa numero 9, habang hawak nito ang ikalawang puwesto sa Canadian Hot Digital Songs Chart na may 19,000 naibentang download, ang pinakamalaking umpisa para sa baguhang nagtal\xc3\xa1ng mang-aawit mula noong pumasok ang kantang \xe2\x80\x9cSummer Girl\xe2\x80\x9d ng Stereo na numero dos noong Hunyo 2009. Narating ng awit ang rurok na numero siyete sa Canadian Hot 100 at nasertipikang platinum nang apat na ulit ng Music Canada, na nakapagtala ng bentang 320,000. Sa Estados Unidos, naging pinakamataas na umpisa sa Billboard Hot 100 ang \xe2\x80\x9cWhat Makes You Beautiful\xe2\x80\x9d para sa isang mang-aawit na Ingles simula 1998. Noong 22 Pebrero 2012, nag-umpisa ang awit sa Billboard Hot 100 sa numero 28, habang hawak nito ang ika-12 puwesto sa listahan ng Hot Digital Songs, na nakapagbenta ng 132,000 digital download sa unang linggo nito. Noong linggong natapos sa 14 Abril 2012, narating ng \xe2\x80\x9cWhat Makes You Beautiful\xe2\x80\x9d ang rurok na numero kuwatro. Mula 30 Hunyo 2012, nagtagal ang awit nang labintatlong magkakasunod na linggo sa nangungunang sampu ng Billboard Hot 100. Naging matagumpay rin sa listahan ang awitin sa ibang listahan ng Billboard, kung saan naabot nito ang nangungunang lima sa listahan ng Pop Songs, Adult Pop Songs, at Hot 100 Airplay, habang nanguna naman ito sa listahan ng Hot Dance Club Songs. Nakapagbenta ang kanta ng 3,881,000 kopya sa Estados Unidos noong 2012, na naging pinakamabiling awitin ng isang boyband sa kasaysayang digital. Hanggang Enero 2013, nakapagbenta ang isahang awit ng apat na milyong kopya sa Estados Unidos. Ang awit ay sinertipikahang platinum nang apat na beses ng Recording Industry Association of America (RIAA) noong 21 Pebrero 2013, na nakapagbenta ng apat na milyong kopya.\n_START_SECTION_\nBidyo-Awit\n_START_PARAGRAPH_\nAng bidyo-awit para sa \xe2\x80\x9cWhat Makes You Beautiful\xe2\x80\x9d ay binuo sa direksiyon ni John Urbano. Kinunan sa loob ng dalawang araw noong Hulyo 2011. Una itong ipinalabas noong 19 Agosto 2011. Sa bawat araw ng limang araw bago unang ipinalabas ang bidyo, nagpaskil ang One Direction ng isang pasilip na kuha (teaser trailer) ng bidyo online. Bawat pasilip ay nagpapakita ng kuha mula sa bidyo at mga eksena sa likod ng kamera, at isa sa mga miyembro ng banda ang nagsasabi kung ilang araw na lang ang natitira bago ang unang pagpapalabas ng bidyo. Nagbubukas ang bidyo sa pagpapakitang naglilibang ang One Direction sa dalampasigan ng Malibu, California, na sinisingitan ng mga eksena nila habang nagmamaneho ng isang kahel na campervan. Sa ikalawang berso ng kanta, isang grupo ng tatlong babae ang nakisali sa banda sa may dalampasigan; sa tulay na solong parte ni Styles, inaawitan niyang mag-isa ang isang babae nang sobrang lapit. Sa huling mga koro ipinakikita ang banda at ang mga babae habang nakaupo\xe2\x80\x99t nakapaligid sa apoy, ang mga nagkikislapang mga pailaw at ang kuhaan ng mga litrato. Sa isang stiyo web na nagbabahagi ng mga bidyo (video sharing website) na MUZU TV, ang bidyo ay ang ikaapat na pinakapinanood na bidyo-awit ng 2011 sa UK. Nagwagi ang bidyo ng dalawang MTV Gantimpala sa Awit-Bidyo (MTV Video Music Awards) para sa Pinakamahusay na Bidyong Pop (Best Pop Video) noong 6 Setyembre 2012. Hanggang Marso 2013, nakakuha na ang bidyo-awit ng higit 350 milyong silip (view) sa Vevo. Noong 2012, isang tagapag-blog (blogger) sa BuzzFeed ang nakapansin ng pagkakahawig ng bidyo at ng bidyo ng pop punk na bandang Blink-182 na \xe2\x80\x9cAll the Small Things\xe2\x80\x9d\xc2\xa0\xe2\x80\x93 ang bidyo ay kinunan sa Dalampasigan ng Santa Monica at kinunan mula sa parehong anggulo ng kamera gaya ng \xe2\x80\x9cWhat Makes You Beautiful,\xe2\x80\x9d na nagresulta sa pagbibiro ng mga miyembro ng midya na ginaya ng pangkistang banda ang One Direction labing-isang taon bago sila mabuo.\n_START_SECTION_\nMga Live na Pagtatanghal\n_START_PARAGRAPH_\nItinanghal ng One Direction ang \xe2\x80\x9cWhat Makes You Beautiful\xe2\x80\x9d sa unang pagkakataon sa Red or Black? noong 10 Setyembre 2011. Sinimulan ang pagtatanghal ng mga punong-abalang sina Ant & Dec na nag-aanunsiyong ang banda\xe2\x80\x99y mahuhuli na sa pagtatanghal, at nagpalitaw ng bidyo ng One Direction habang nakasakay sa isang London Tube na sasakyang pun\xc3\xb3 ng mga tagahanga, habang ang bersiyong plaka ng kanta\xe2\x80\x99y sinimulang patugtugin. Bawat tagahanga sa sasakyan ay binigyan ng tiket na may bilang. Iniwan ng banda at ng mga tagahanga ang sasakyan at nagtungo sa istudyo ng telebisyon, kung saan inaawit ang natitirang bahagi ng kanta nang live. Matapos ang kanta, nakakuha si Styles ng tiket na may numero habang nalalaglag sa entablado. Ang numero ay may katapat na tiket na hawak ng isang tagahanga mula sa sasakyan; ang kulay ng damit ng tagahanga ay ang tamang sagot para sa isang hamon ng Red or Black?. Inawit ng banda ang \xe2\x80\x9cWhat Makes You Beautiful\xe2\x80\x9d pagkatapos ng B-side nitong \xe2\x80\x9cNa Na Na\xe2\x80\x9d sa Gantimpalang Pangkabataan (Teen Awards) ng BBC Radio 1 noong ikasiyam ng Oktubre 2011. Inawit din ito ng banda sa buk\xc3\xa1s na teleton (telethon) na Children in Need 2011 noong 19 Nobyembre 2011. Pagkatapos ng \xe2\x80\x9cGotta Be You\xe2\x80\x9d at \xe2\x80\x9cOne Thing,\xe2\x80\x9d inawit ng One Direction ang \xe2\x80\x9cWhat Makes You Beautiful\xe2\x80\x9d sa Jingle Bell Ball ng Capital FM noong ikaapat ng Disyembre 2011, sa The O\xc2\xb2 Arena. Nagtanghal sila ng pagsasanib-awit (medley) na \xe2\x80\x9cShe Makes Me Wanna\xe2\x80\x9d at \xe2\x80\x9cWhat Makes You Beautiful\xe2\x80\x9d kasama ang JLS sa ikawalong serye ng katapusan ng The X Factor noong 10 Disyembre 2011. Inawit ng grupo ang \xe2\x80\x9cOne Thing\xe2\x80\x9d at \xe2\x80\x9cWhat Makes You Beautiful\xe2\x80\x9d sa Dancing on Ice noong ikalima ng Pebrero 2012._NEWLINE_Sa Italya, itinanghal ng banda ang awitin sa 2012 Sanremo Music Festival noong 14 Pebrero 2012. Sa Pransiya naman, kinanta nila ang \xe2\x80\x9cWhat Makes You Beautiful\xe2\x80\x9d at \xe2\x80\x9cOne Thing\xe2\x80\x9d sa Le Grand Journal noong 22 Pebrero 2012. Sa Estados Unidos, itinanghal ng One Direction ang kanta kasama ng More Than This at \xe2\x80\x9cOne Thing\xe2\x80\x9d sa unang pagkakataon sa The Today Show sa Rockefeller Center noong 12 Marso 2012. Tinatayang may 15,000 mga tagahanga ang dumagsa sa plasa. Sinabi ni Melissa Lonner, beteranong produsyer sa aliwan (senior entertainment producer) para sa The Today Show, \xe2\x80\x9cAng One Direction kung tutuusi\xe2\x80\x99y hindi pa kilala at wala pang sikat na kanta. Kumalat na lang sila basta, at lahat ng matatanda\xe2\x80\x99y nagsasabing \xe2\x80\x9cSino ang mga taong ito, at paano nila nakilala ang mga ito?\xe2\x80\x9d Inawit din nila ang kanta sa Gantimpalang \xe2\x80\x98\xe2\x80\x99Kids\xe2\x80\x99 Choice\xe2\x80\x99\xe2\x80\x99 ng 2012 (2012 Kids\xe2\x80\x99 Choice Awards) noong 31 Marso 2012. Inawit ng One Direction ang \xe2\x80\x9cWhat Makes You Beautiful\xe2\x80\x9d at \xe2\x80\x9cOne Thing\xe2\x80\x9d sa programang pangkomedya sa telebisyon ng NBC na Saturday Night Live noong ikapito ng Abril 2012, at lumitaw din sa isang comedy sketch kasama si Sof\xc3\xada Vergara. Sa Australya, kinanta nila ang \xe2\x80\x9cOne Thing\xe2\x80\x9d at \xe2\x80\x9cWhat Makes You Beautiful\xe2\x80\x9d sa Ika-54 na Gantimpalang Logie (54th Logie Awards), kung saan nagprisinta rin sila ng gantimpala para sa \xe2\x80\x9cPinakakilalang Bagong Artistang Babae (Most Popular Female Talent) noong 15 Abril 2012. Noong 12 Agosto 2012, inawit ng One Direction ang \xe2\x80\x9cWhat Makes You Beautiful\xe2\x80\x9d sa panap\xc3\xb3s na seremonya ng Palarong Olimpiko sa Tag-init 2012, na kumatawan sa paglilipat patungong Rio de Janeiro bilang punong-abala sa Palarong Olimpiko sa Tag-init 2016. Kabilang ang awit sa talaan ng awitin ng banda sa napakyaw (sold-out) na palabas nila sa Plasang Hardin ng Madison (Madison Square Garden) noong ikatlo ng Disyembre 2012. Inawit din nila ito sa dalawa nilang malalaking lakbay-konsiyerto: sa Up All Night Tour (2011\xe2\x80\x9312) at sa Take Me Home Tour (2013).\n_START_SECTION_\nMga Bersiyon ng Ibang Mang-Aawit\n_START_PARAGRAPH_\nNagkaroon din ng sariling bersiyon ng What Makes You Beautiful ang ilan sa mga sikat na mang-aawit. Inirekord ng Boyce Avenue ang kanta at kasama sa album nilang New Acoustic Sessions, Vol. 2, na inilabas noong Hunyo 2011. Noong Setyembre 2011, inawit ito nang a capella ng grupong Parade. Noong Disyembre 2011, ang banda ng magkakapatid na Cimorelli ay nagkaroon din ng sariling bersiyon nito at ang kasamang bidyo ay kasalukuyang may 27 milyong silip (view) sa YouTube. Inawit naman ito ni Nick Jonas nang live para sa mga tagahanga noong Mayo 2012. Ginamit din ang kanta sa seryeng pantelebisyon sa Amerika na Glee nina Kevin McHale, Chord Overstreet, Harry Shum, Jr., Samuel Larsen, at Damian McGinty sa kabanatang pinamagatang \xe2\x80\x9cProm-asaurus\xe2\x80\x9d. Una itong inere noong ikawalo ng Mayo 2012, at ito ay ang ika-19 na kabanata ng ikatlong kapanahunan (season). Inawit ng mga karakter na sina Artie Abrams (McHale), Sam Evans (Overstreet), Mike Chang (Shum), Joe Hart (Larsen), at Rory Flanagan (McGinty) ang kanta sa kabanatang iyon, at sinabayan ito ng sayaw. Pagkilala ni Sarah Maloy ng Billboard, \xe2\x80\x9cSiyempre hindi mawawala ang mga nagtitiliang mga babae at mga praktisadong galaw-boyband.\xe2\x80\x9d Inilarawan ni Maloy ang bersiyon ng Glee na \xe2\x80\x9chalos walang binago sa tunog o estilo ng orihinal na bersiyon.\xe2\x80\x9d Isinulat naman ni Erica Futterman ng Rolling Stone na, \xe2\x80\x9cHabang nakakadal\xc3\xa1 ang orihinal ng One Direction, kahit papaano\xe2\x80\x99y may tatak din ang bersiyon ng Glee. (Literal. Masiglang rumarampa ang mga kalalakihan ng Glee sa entablado sa parehong direksiyon gaya ng mga kilabot na Ingles na iyon.)\xe2\x80\x9d Ipinalagay ni Futterman na iyon ang ikaapat na pinakamahusay na pagtatanghal sa kabanatang iyon. Inilabas sa pormang digital download ang bersiyon ng Glee sa Tindahan ng iTunes (iTunes Store) noong ikawalo ng Mayo 2012. Nagtala ito sa numero 93 at 163 sa Canadian Hot 100 at UK Singles Chart ayon sa pagkakasunud-sunod. Itinanghal din ito ni Miranda Cosgrove sa isang konsiyerto noong Hulyo 2012. May sarili ring bersiyon si Rita Ora noong Agosto 2012 sa Live Lounge ng BBC Radio 1. Noong Hulyo 2012, nagkarga ang The Piano Guys sa YouTube ng bersiyong instrumental na piyano ng kanta, na nakilala\xe2\x80\x99t sumikat. Gumawa ng pagsasanib-awit ang bandang Kristiyano na Anthem Lights kasama ang Gotta Be You at One Thing noong Setyembre 2012. Umawit ng sariling bersiyon si Josh Groban sa Ika-64 na Gantimpalang Primetime Emmy (64th Primetime Emmy Awards) bilang pagpaparangal kay Jimmy Kimmel. Samantalang gumawa rin ng sariling bersiyon ang bandang The 1975 sa Live Lounge ng BBC Radio 1 noong Setyembre 2013.\n_START_SECTION_\nMga Kawing Panlabas\n_START_PARAGRAPH_\nOpisyal na Bidyo-Awit sa YouTube'